b"\n_START_ARTICLE_\nLa Cuadra (autom\xc3\xb2bil)\n_START_SECTION_\nHist\xc3\xb2ria\n_START_PARAGRAPH_\nEmilio de la Cuadra inici\xc3\xa0 la seva carrera empresarial al sector de l'electricitat (havia constru\xc3\xaft una central el\xc3\xa8ctrica que fou la primera a portar la llum el\xc3\xa8ctrica a Lleida). Despr\xc3\xa9s d'haver descobert els primers exemplars d'autom\xc3\xb2bil ja el 1889 va intuir el prometedor futur de la incipient ind\xc3\xbastria de l'automoci\xc3\xb3 i decid\xc3\xad de vendre la seva central el\xc3\xa8ctrica i traslladar-se a Barcelona. Un cop all\xc3\xa0, amb els ingressos de la venda fund\xc3\xa0 el setembre de 1898 la Compa\xc3\xb1\xc3\xada General Espa\xc3\xb1ola de Coches Autom\xc3\xb3viles E. de la Cuadra, Sociedad en Comandita._NEWLINE_Inicialment, De La Cuadra va decidir fabricar vehicles amb propulsi\xc3\xb3 el\xc3\xa8ctrica, emp\xc3\xa8s d'una banda per la seva experi\xc3\xa8ncia en aquest ram i, potser tamb\xc3\xa9, a causa de l'exclusiva en la construcci\xc3\xb3 de vehicles amb motor d'explosi\xc3\xb3 per a l'estat espanyol que havia obtingut Francesc Bonet el 1894. El projecte inicial consist\xc3\xad en la fabricaci\xc3\xb3 de prototipus, un cami\xc3\xb3, un \xc3\xb2mnibus i un cotxe, tots ells amb motors el\xc3\xa8ctrics. Uns anys despr\xc3\xa9s, tots ells varen ser desballestats, ja que les bateries s'esgotaven r\xc3\xa0pidament a causa del pes dels vehicles i el redu\xc3\xaft emmagatzematge d'energia de les bateries. _NEWLINE_Tot seguit s'instal\xc2\xb7l\xc3\xa0 un motor d'explosi\xc3\xb3 que accionava un grup electrogen que havia de carregar les bateries, per\xc3\xb2 tampoc no va solucionar el problema, de manera que el 1899 Emilio de La Cuadra va optar pel motor d'explosi\xc3\xb3. Com que fins aleshores els projectes eren costosos i els beneficis obtinguts magres, l'enginyer Carlos Vellino, un dels seus col\xc2\xb7laboradors d'origen su\xc3\xads (i amo d'una f\xc3\xa0brica d'acumuladors el\xc3\xa8ctrics a Barcelona), li propos\xc3\xa0 de contractar Marc Birkigt, un jove su\xc3\xads de 21 anys. Aix\xc3\xad ho f\xc3\xa9u De la Cuadra i Birkigt es va presentar a Barcelona l'agost de 1899. Un altre col\xc2\xb7laborador destacat de De la Cuadra era Domingo T\xc3\xa1maro, pilot de la marina mercant i afeccionat al nou m\xc3\xb3n de l'autom\xc3\xb2bil.\n_START_SECTION_\nPrimers vehicles el\xc3\xa8ctrics\n_START_PARAGRAPH_\nL'empresa La Cuadra va comen\xc3\xa7ar a funcionar amb dificultats. All\xc3\xb2 que sobre el paper era senzill, a la pr\xc3\xa0ctica oferia moltes complicacions: els vehicles el\xc3\xa8ctrics funcionaven, per\xc3\xb2 les dist\xc3\xa0ncies que podien rec\xc3\xb3rrer no superaven els quatre o cinc quil\xc3\xb2metres en el millor dels casos, ja que les bateries se s'esgotaven i deixaven el vehicle sense funcionar.\n_START_SECTION_\nEl projecte de l'\xc3\x92mnibus\n_START_PARAGRAPH_\nCarlos Vellino tenia la idea de construir un tipus d'acumuladors especials de poc pes, per tal de no carregar excessivament els autom\xc3\xb2bils. El problema era l'\xc3\xb2mnibus, per al qual ja tenia una comanda de l'Hotel Orient de la Rambla de Barcelona, interessats a tenir-lo per anar a buscar els seus clients a l'Estaci\xc3\xb3 de Fran\xc3\xa7a. _NEWLINE_Segons el projecte es tractava d'un lux\xc3\xb3s carruatge amb tota mena de detalls i capa\xc3\xa7 de transportar 20 persones, cortinetes a les finestretes, xarxes per a fer-les servir de desembarassos, enllumenat el\xc3\xa8ctric exterior i interior. Tot aix\xc3\xb2 allotjat en una carrosseria de m\xc3\xa9s de 5,5 metres de longitud, 2,2 d'amplada i 3 d'al\xc3\xa7ada. Tot aquest conjunt, de gaireb\xc3\xa9 7.000 kg, hauria de ser mogut per dos motors el\xc3\xa8ctrics de 15 quilowatts cadascun, amb una pot\xc3\xa8ncia total de 43 HP, amb les quals n'hi havia d'haver prou perqu\xc3\xa8 el vehicle arrib\xc3\xa9s als 20 km/h i pogu\xc3\xa9s superar pendents de fins al 12% de desnivell. Vellino havia dissenyat una bateria d'acumuladors que havia de subministrar 450 ampers/hora a 110 volts. L'\xc3\xb2mnibus tindria un grup electrogen mogut per un motor convencional de 15 HP, per tal de recarregar les bateries durant la seva marxa. Segons els c\xc3\xa0lculs inicials, l'\xc3\xb2mnibus es podria vendre a un preu de 30.000 pts, deixant un marge de guanys important._NEWLINE_A la pr\xc3\xa0ctica, per\xc3\xb2, el projecte va resultar irrealitzable. L'acumulador gegant dissenyat per Vellino no funcionava i el temps i les despeses corrien. Ni els bons oficis del jove Marc Birkigt van aconseguir que l'acumulador de Vellino funcion\xc3\xa9s, i al final es va optar per muntar bateries convencionals, bo i sabent del risc que corrien en augmentar el pes i les menors prestacions que oferien.\n_START_SECTION_\nPresentaci\xc3\xb3 oficial de l'\xc3\x92mnibus\n_START_PARAGRAPH_\nFinalment, l'agost de 1900 es convoc\xc3\xa0 la premsa per a fer la presentaci\xc3\xb3 oficial de l'\xc3\xb2mnibus. Oficialment, s'havia de presentar el vehicle a l'exterior de les instal\xc2\xb7lacions de l'empresa per tal de fer un viatge de demostraci\xc3\xb3 per la carretera de Vic. El vehicle va arrencar, va sortir de la factoria, va rec\xc3\xb3rrer uns metres i es va aturar, davant la desesperaci\xc3\xb3 dels seus constructors. Els esfor\xc3\xa7os per tornar-lo a engegar varen ser infructuosos i al final l'\xc3\xb2mnibus va haver de ser remolcat per tornar als tallers de la f\xc3\xa0brica. _NEWLINE_Aquest frac\xc3\xa0s va provocar que Vellino es retir\xc3\xa9s de l'empresa. El dest\xc3\xad de l'\xc3\xb2mnibus fou d'all\xc3\xb2 m\xc3\xa9s tr\xc3\xa0gic: va acabar calcinat al costat del vaixell que el transportava cap a Val\xc3\xa8ncia.\n_START_SECTION_\nVehicles amb motor d'explosi\xc3\xb3\n_START_PARAGRAPH_\nMalgrat que s'ha dit que es van arribar fabricar alguns exemplars de cotxes el\xc3\xa8ctrics, es desconeix quants van poder ser. El que s\xc3\xad que \xc3\xa9s clar \xc3\xa9s que a partir del frac\xc3\xa0s de l'\xc3\xb2mnibus, La Cuadra es va centrar en la construcci\xc3\xb3 d'autom\xc3\xb2bils amb motor d'explosi\xc3\xb3._NEWLINE_Marc Birkigt assum\xc3\xad la direcci\xc3\xb3 t\xc3\xa8cnica en plegar Vellino i es va posar fil a l'agulla, tot dissenyant dos motors (tots dos bicil\xc3\xadndrics), de 4,5 CV i 7 CV respectivament; sembla que la idea era fabricar una s\xc3\xa8rie de 6 vehicles. A mitjans de 1901, els nous vehicles La Cuadra comencen a estar a punt per al mercat.\n_START_SECTION_\nFinal de l'empresa\n_START_PARAGRAPH_\nMentrestant, la venda de vehicles de la marca Benz (la representaci\xc3\xb3 de la qual havia obtingut La Cuadra), no funcionava en tractar-se de vehicles t\xc3\xa8cnicament complexos i de dif\xc3\xadcil conducci\xc3\xb3. Al mateix temps, tot i que els nous vehicles amb motor d'explosi\xc3\xb3 dissenyats per Birkigt funcionaven perfectament, la necessitat de m\xc3\xa9s inversions per a la seva construcci\xc3\xb3 feia impossible la continu\xc3\xaftat de l'empresa. _NEWLINE_Finalment, el 1901 La Cuadra va fer fallida. Els components i restes de l'empresa van ser comprats per un dels principals creditors (Jos\xc3\xa9 Mar\xc3\xada Castro), qui va donar lloc a la marca J. Castro (1901 - 1904). Marc Birkigt continu\xc3\xa0 amb ell fins que, m\xc3\xa9s endavant, particip\xc3\xa0 al costat de Dami\xc3\xa0 Mateu en la fundaci\xc3\xb3 de la coneguda marca Hispano-Suiza."